David Packard

Devid Pakkard (1912-yil 7-sentyabr – 1996-yil 26-mart) – amerikalik elektrotexnika muhandisi. 1939-yilda Bill Hewlett bilan birga Hewlett-Packard kompaniyasiga asos solgan. 1947–1964-yillarda kompaniya prezidenti, 1964–1968-yillarda bosh direktor boʻlib ishlagan. 1969-yildan 1971-yilgacha Nikson maʼmuriyati davrida AQSh mudofaa vaziri oʻrinbosari boʻlib ishlagan. Packard 1976-yildan 1981-yilgacha Uniformed Services University (USU) prezidenti va 1973-yildan 1982-yilgacha uning vasiylar kengashi raisi boʻlib ishlagan. U uch tomonlama komissiya aʼzosi edi. Packard 1988-yilda Prezidentning Ozodlik medali sohibi boʻlgan va koʻplab texnologik yangiliklar, xayriya ishlari bilan tanilgan.

 Hayoti 
Packard Kolorado shtatining Pueblo shahrida Ella Graber va Sperry Sidni Pakkardning oilasida tugʻilgan. Centennial High School maktabida oʻqigan. Muhandislik va sportga qiziqqan. Packard 1934-yilda Stenford universitetida bakalavr darajasini oldi. Stenfordda uning hayoti uchun muhim boʻlgan ikki kishi bilan tanishdi: Lyusil Salter va Bill Xyulett. Packard Nyu-Yorkning Schenectady shahridagi General Electric kompaniyasida lavozimni egalladi. 1938-yilda Stenfordga qaytib keldi va oʻsha yilning oxirida elektrotexnika boʻyicha magistrlik darajasini oldi. Xuddi shu yili Lucile Salterga uylandi. Toʻrt farzandi bor: Devid, Nensi, Syuzan va Juli. Lucile Packard 1987-yilda 72 yoshda vafot etdi.

1939-yilda Packard va Hewlett ustaxonada Hewlett-Packard (HP) shirkatini 538 AQSh dollari miqdoridagi kapital (hozirgi hisobda 11000 dollardan ziyod) qoʻyish bilan tashkil etdilar. Packard oʻzining „Way of HP“ kitobida Hewlett-Packard nomi tangani aylantirish orqali aniqlanganligini eslatib oʻtadi: PH emas, balki HP. Ularning birinchi mahsuloti audio chastotali qurilma edi, ulardan 8 tasi sinash uchun Walt Disney Studiosga sotilgan.

Kompaniya elektron sinov va oʻlchash asboblari boʻyicha dunyodagi eng yirik ishlab chiqaruvchiga aylandi. Kalkulyatorlar, kompyuterlar, lazer va siyohli printerlarning yirik ishlab chiqaruvchisiga aylandi.

HP 1947-yilda tashkil etilgan, Packard uning birinchi prezidenti boʻlib, 1964-yilgacha bu mansabda ishlagan. Keyin 1968-yilgacha ushbu lavozimlarni egallab, bosh ijrochi direktor va boshqaruv raisi etib saylandi. Packard 1969-yilda HPni tark etib, 1971-yilgacha Nikson maʼmuriyatida xizmat qildi. HPga qaytib, 1972-yildan 1993-yilgacha boshqaruv kengashi raisi etib qayta saylandi. 1991-yilda Packard HP kompaniyasida qayta tashkil etishni nazorat qildi. 1993-yilda HPdan nafaqaga chiqdi. 1996-yilda vafot etganida Packardning kompaniyadagi ulushi 1 milliard dollardan ortiqroq edi.

Packard HP uskunalari aparteid avj olgan Janubiy Afrikaga eksport qilinganligi uchun tanqid nishoniga aylandi. 1980-yilda HP kompaniyasining Yoxannesburgdagi bosh qarorgohiga poydevor qoʻyish marosimiga raislik qildi. Nebraska AQShning Janubiy Afrikadagi sarmoyalaridan voz kechgan birinchi shtat hukumati boʻlganida, Packard „Janubiy Afrikadan koʻra Nebraskadagi biznesimni yoʻqotishni afzal koʻraman“ degandi.

Packardning koʻrsatmasiga koʻra, „HP.com“ domen nomi 1986-yil 3-martda roʻyxatga olingan va eng birinchi roʻyxatdan oʻtgan domenlardan biri edi.

1969-yilda prezident Richard Nikson lavozimga kirishgach, Packardni Amerika Qoʻshma Shtatlari Mudofaa vazirining oʻrinbosari etib tayinladi. Packard 1971-yil dekabr oyida isteʼfoga chiqdi va 1972-yilda Hewlett-Packardga boshqaruv kengashi raisi sifatida qaytdi.

Mudofaa vazirligida xizmat qilayotganda biznesda qoʻllaniladigan resurslarni boshqarish tushunchalarini harbiylarga olib keldi. Mudofaa tizimlarini boshqarish kollejini tashkil etdi. 1970-yilda Packard memorandum chiqardi. Unda kamchiliklarni bartaraf etish uchun moʻljallangan bir qator yirik islohotlar nazarda tutilgan. Asosiy islohot kamdan-kam holatlardan tashqari Robert MakNamaraning umumiy paketli xaridlarini bekor qilish edi.

 

 
 Biografiyasi

Turkum:AQSh tadbirkorlari
Turkum:AQSh milliarderlari